2. ลักษณะการประกอบธุรกิจ

2.1 ประวัติความเป็นมาและการเปลี่ยนแปลงและพัฒนาการที่สำคัญ

  บริษัท ฟินันซ่า จำกัด (มหาชน) ก่อตั้งในปี พ.ศ. 2532 ภายใต้ชื่อ บริษัท เรด บลัฟฟ์
  แอดไวเซอร์ส จำกัด และ ได้เปลี่ยนชื่อเป็นบริษัท ฟินันซ่า จำกัด ในปี พ.ศ. 2539
  มีผู้ร่วมก่อตั้งคือ นายยูจีน เอส. เดวิส และ นายวรสิทธิ์ โภคาชัยพัฒน์
  ด้วยประสบการณ์ของทีมผู้บริหารทั้งสองในด้านการบริหารกองทุนและทีมบุคลากรที่มีความเชี่ยวชาญที่มีความเข้าใจในระบบตลาดเงิน
  ตลาดทุนในประเทศไทย และภูมิภาคนี้เป็นอย่างดี กลุ่มฟินันซ่าจึงได้รับความเชื่อถือจากนักธุรกิจ
  และนักลงทุนรวมทั้งสถาบันการเงินชั้นนำมาโดยตลอดในด้านบริการให้คำปรึกษาและบริหารการลงทุนให้แก่กองทุนต่างประเทศ
  ซึ่งปัจจุบันมีกองทุนอยู่ภายใต้การให้คำปรึกษาและบริหารการลงทุน 4
  กองทุนที่มีลักษณะการลงทุนโดยตรง (Direct Investment)
  ทั้งในประเทศไทยและประเทศอื่นๆ แถบอินโดจีน มีขนาดกองทุนที่บริหารรวมมูลค่าประมาณ
  87.15 ล้านเหรียญสหรัฐ นอกจากนี้กลุ่มฟินันซ่ายังได้ขยายขอบเขตการให้บริการอื่นๆ
  ครอบคลุมธุรกิจด้านวาณิชธนกิจที่เกี่ยวกับบริการที่ปรึกษาทางการเงิน การระดมทุน
  การปรับโครงสร้าง ธุรกิจหลักทรัพย์ และธุรกิจเงินทุน
  ภายใต้การดำเนินของบริษัทย่อยและบริษัทในเครือที่อยู่ในประเทศและต่างประเทศ อนึ่ง
  กองทุนต่างประเทศดังกล่าวเป็นกองทุนที่มิได้อยู่ภายใต้พระราชบัญญัติหลักทรัพย์และตลาดหลักทรัพย์และการกำกับดูแลของ
  ก.ล.ต.

  กลุ่มบริษัทก่อนการปรับโครงสร้าง

  ก่อนการปรับโครงสร้าง บริษัทในกลุ่มฟินันซ่ามีโครงสร้างการถือหุ้นที่เป็นเอกเทศแบ่งเป็น 2
  กลุ่มบริษัทที่ต่างมี FIA เป็นผู้ถือหุ้นใหญ่เหมือนกัน (FIA
  เป็นนิติบุคคลที่จดทะเบียนจัดตั้งขึ้นในประเทศในหมู่เกาะ Cayman มีผู้ถือหุ้นใหญ่ประกอบด้วย
  นายยูจีน เอส. เดวิส และ นายวรสิทธิ์ โภคาชัยพัฒน์) โดยสามารถแบ่งเป็น กลุ่ม FNS และ
  กลุ่ม FFM

  กลุ่ม FNS ประกอบด้วยบริษัททั้งสิ้น 3 บริษัท คือ FNS, FSL และ FCAM โดย FNS
  ถือหุ้นทั้งหมดใน FSL และ FCAM ในส่วนของกลุ่ม FFM จะประกอบด้วยบริษัททั้งสิ้น 6 บริษัท คือ
  FFM, FCL, SIP, FINDO, FAM และ FINDO-H โดยมี FFM
  เป็นบริษัทแกนทำการถือหุ้นในบริษัทอื่นดังกล่าว บริษัทในกลุ่มของ FFM
  นี้ส่วนใหญ่มีธุรกรรมทางธุรกิจในต่างประเทศ อย่างไรก็ตามกลุ่มบริษัททั้ง 2
  มีธุรกรรมระหว่างกันคือ FFM มีการ ว่าจ้าง FNS
  ให้เป็นผู้ดำเนินการในการให้คำปรึกษาและบริหารการลงทุน

  การปรับโครงสร้างกลุ่มฟินันซ่า

  ต่อมากลุ่มฟินันซ่าได้มีการปรับโครงสร้าง โดยรวมบริษัทที่อยู่ในเครือให้มาอยู่ภายใต้บริษัท ฟินันซ่า
  จำกัด (มหาชน)
  ทำให้โครงสร้างธุรกิจและการรับรู้รายได้ของกลุ่มฟินันซ่ามีความชัดเจนไม่มีแนวโน้มความขัดแย้ง
  เพื่อสามารถกำกับดูแล
  และกำหนดนโยบายการบริหารและการดำเนินธุรกิจให้เป็นไปในทิศทางเดียวกัน เมื่อวันที่ 13
  พฤษภาคม 2545 บริษัทฯ ได้เพิ่มทุนจดทะเบียนจาก 36 ล้านบาทเป็น 320
  ล้านบาทเพื่อนำไปซื้อกิจการของ FFM และบริษัทในเครือ โดยบริษัทฯได้ซื้อหุ้นของ FFM
  ในสัดส่วนร้อยละ 100 จาก FIA ในราคา 108 ล้านบาท
  ซึ่งเป็นมูลค่าที่สูงกว่ามูลค่าตามบัญชีประมาณ 63 ล้านบาท โดยมีที่ปรึกษาทางการเงินอิสระคือ
  IFCT Advisory Company Limited ทำการประเมินมูลค่า
  นอกจากนี้บริษัทฯได้ทำการชำระหนี้แก่ FIA จำนวน 116
  ล้านบาทซึ่งเป็นเงินทดรองรับคงค้างจากการที่ FIA ทดรองจ่ายค่าหุ้นของ FSL ให้แก่ FNS
  ซึ่งภายหลังจากการปรับโครงสร้างในครั้งนี้ กลุ่มของนายยูจีน เอส. เดวิส และ นายวรสิทธิ์
  โภคาชัยพัฒน์ ยังคงเป็นผู้ถือหุ้นใหญ่และเป็นผู้บริหารของบริษัทฯ

การเปลี่ยนแปลงและพัฒนาการที่สำคัญของกลุ่มฟินันซ่ามีดังต่อไปนี้

ปี พ.ศ. 2535 FIA จัดตั้งกองทุนรวมเป็นครั้งแรกภายใต้ชื่อ The Southeast Asia Frontier
Fund. L.P. เพื่อการลงทุนในประเทศไทย และประเทศในภูมิภาคอินโดจีน ปัจจุบัน
กองทุนดังกล่าวมีอายุครบกำหนดแล้ว

ปี พ.ศ. 2537 - บริษัทฯ
ได้รับใบอนุญาตให้ทำธุรกิจที่ปรึกษาทางการเงินจากสำนักงานคณะกรรมการกำกับหลักทรัพย์และตลาดหลักทรัพย์

  - FIA จัดตั้งบริษัท Frontier Fund Management Limited ที่ซึ่งต่อมาเปลี่ยนชื่อเป็น
  Finansa Fund Management Limited ในประเทศในหมู่เกาะเคย์แมน (Cayman)
  เพื่อดำเนินธุรกิจที่ปรึกษาและบริหารการลงทุนแก่ผู้บริหารกองทุนในต่างประเทศ

-   FFM จัดตั้งกองทุน The Vietnam Frontier Fund เพื่อการลงทุนในประเทศเวียดนาม
    โดยมี FFM เป็นที่ปรึกษาการลงทุน ซึ่งกองทุนดังกล่าวจดทะเบียนอยู่ที่ Dublin Stock
    Exchange ประเทศไอร์แลนด์

ปี พ.ศ. 2539 - FFM เป็นที่ปรึกษาและบริหารการลงทุนให้แก่กองทุน The Southeast Asia
Frontier Fund และต่อมา เปลี่ยนชื่อเป็น Siam Investment Fund เป็นกองทุนแบบปิด
(Closed-end) อายุ 10 ปี จดทะเบียนอยู่ที่ London Stock Exchange ประเทศอังกฤษ
มีจุดประสงค์เพื่อการลงทุนโดยตรงในประเทศไทย

- FNS จัดตั้งบริษัท Finansa (Cambodia) Limited ในประเทศกัมพูชา (มีรายละเอียดในข้อ
2.2 ภาพรวมการประกอบธุรกิจ)

ปี พ.ศ. 2542 FFM ร่วมลงทุนกับ Capital Z Investments, L.P. และ ABN AMRO
Capital Investment Asia Limited ผ่าน บริษัทร่วมคือ Finansa Capital Limited
และ Siam Investment Partners, L.P. (มีรายละเอียดในข้อ 2.2
ภาพรวมการประกอบธุรกิจ) ในการจัดตั้งกองทุน Siam Investment Fund II, L.P.
เพื่อลงทุนโดยตรงในประเทศไทย โดยมี FFM
เป็นที่ปรึกษาการลงทุนโดยมีการกำหนดในสัญญาร่วมทุน (Partnership Agreement) ระหว่าง
FFM กับ ผู้ลงทุนใน SIF II ว่า FCL ตกลงจะชำระค่าจ้างให้แก่ FFM
ตามงบประมาณของค่าใช้จ่ายในการดำเนินงาน (Operating Budget)

ปี พ.ศ. 2543 FNS เข้าซื้อหุ้นสามัญของบริษัทหลักทรัพย์ เคที จำกัด
ซึ่งมีใบอนุญาตการประกอบธุรกิจหลักทรัพย์ 4 ประเภท จากธนาคารไทยธนาคาร จำกัด (มหาชน)
ในสัดส่วนร้อยละ 99.99 ของทุนจดทะเบียน ในราคาประมาณ 234.7 ล้านบาท
ซึ่งเป็นราคาที่สูงกว่ามูลค่าตามบัญชีในขณะนั้นประมาณ 185.7 ล้านบาท และ
ได้รับผลประโยชน์ทางภาษีจากผลขาดทุนสะสมที่มีอยู่ ต่อมาได้เปลี่ยนชื่อเป็นบริษัทหลักทรัพย์ ฟินันซ่า
จำกัด เมื่อวันที่ 15 มีนาคม 2543
ประกอบธุรกิจด้านที่ปรึกษาทางการเงินและการจัดจำหน่ายหลักทรัพย์เป็นหลัก ต่อมาบริษัทหลักทรัพย์
ได้รับอนุญาตเป็นที่ปรึกษาทางการเงินจากสำนักงานคณะกรรมการกำกับหลักทรัพย์และตลาดหลักทรัพย์

ปี พ.ศ. 2544 FFM เข้าซื้อกิจการของ PT Trade Ezy Securities ในประเทศอินโดนีเชีย
ซึ่งถือหุ้นทั้งหมดใน FAM จากกลุ่มผู้ถือหุ้นเดิมในราคาประมาณ 18.4 ล้านบาท
ซึ่งเป็นราคาที่สูงกว่ามูลค่าตามบัญชีในขณะนั้นประมาณ 12.8 ล้านบาท และ
ได้รับใบประกอบธุรกิจหลักทรัพย์รวมทั้งได้รับผลประโยชน์ทางภาษีจากผลขาดทุนสะสมที่มีอยู่และต่อมาเปลี่ยนชื่อเป็น
PT Finansa Indonesia บริษัทดังกล่าวประกอบธุรกิจให้บริการเป็นที่ปรึกษาทางการเงิน
และธุรกิจด้านหลักทรัพย์ ในประเทศอินโดนีเชีย

FFM จัดตั้ง PT Finansa (Indonesia) Holdings Limited ในประเทศ Mauritius
(มีรายละเอียดในข้อ 2.2 ภาพรวมการประกอบธุรกิจ)

ปี พ.ศ. 2545 ได้รับการส่งเสริมการลงทุนสำหรับกิจการสำนักงานภูมิภาค

  บริษัทฯ
  เป็นบริษัทให้บริการทางการเงินแห่งแรกในประเทศที่ได้รับการส่งเสริมการลงทุนจากคณะกรรมการส่งเสริมการลงทุน
  (BOI) ในฐานะกิจการสำนักงานภูมิภาค (Regional Headquarter) โดยบริษัทฯ
  จะเป็นศูนย์กลางที่ให้คำปรึกษาการเงินการลงทุน การวิจัยและพัฒนา การบริหารจัดการ
  การอบรมและพัฒนาบุคลากร การพัฒนาระบบสารสนเทศ และคำแนะนำด้านต่างๆ
  แก่สำนักงานตัวแทน 2 แห่ง บริษัทย่อยและบริษัทในเครือที่อยู่ในประเทศไทย
  และในภูมิภาคอินโดจีนและ เอเซียแปซิฟิก โดยบริษัทฯ
  จะได้รับการยกเว้นภาษีเงินได้นิติบุคคลเฉพาะรายได้ที่เกิดจากการให้บริการแก่บริษัทย่อยและบริษัทในเครือเป็นระยะเวลา
  5 ปี สิ้นสุดปี 2550

  เป็นสมาชิกตลาดหลักทรัพย์

  เมื่อวันที่ 20 พฤษภาคม 2545 บริษัทหลักทรัพย์ ฟินันซ่า จำกัด
  ได้รับการอนุมัติจากตลาดหลักทรัพย์แห่งประเทศไทยให้เป็นสมาชิกตลาดหลักทรัพย์
  หรือโบรกเกอร์หมายเลข 33

  แปรสภาพเป็นบริษัทมหาชนและเพิ่มทุนเพื่อเสนอขายต่อประชาชนทั่วไป

  เมื่อวันที่ 19 มิถุนายน 2545 บริษัทฯ ได้แปรสภาพเป็นบริษัทมหาชนและได้เพิ่มทุนจดทะเบียนจาก
  320 ล้านบาทเป็น 500 ล้านบาท โดยออกหุ้นสามัญใหม่เพิ่มทุนจำนวน 36 ล้านหุ้น
  มูลค่าหุ้นที่ตราไว้หุ้นละ 5 บาท เพื่อเสนอขายต่อประชาชนทั่วไป

  เข้าจดทะเบียนในตลาดหลักทรัพย์

  เมื่อวันที่ 25 กันยายน 2545 บริษัทฯ
  ได้เข้าเป็นบริษัทจดทะเบียนในตลาดหลักทรัพย์แห่งประเทศไทย

  เข้าซื้อกิจการธุรกิจเงินทุน

  เมื่อวันที่ 1 ตุลาคม 2545 บริษัทฯ ได้เข้าซื้อหุ้นสามัญของบริษัทเงินทุน ไพรมัส จำกัด
  ซึ่งมีใบอนุญาตประกอบธุรกิจเงินทุนครบทั้ง 4 ประเภท จาก Ford Credit International
  Inc. ในสัดส่วนร้อยละ 99.97 ของทุนจดทะเบียน ในราคาประมาณ 287 ล้านบาท
  ซึ่งเป็นราคาที่สูงกว่ามูลค่าตามบัญชีในขณะนั้นประมาณ 173 ล้านบาท และได้เปลี่ยนชื่อเป็น
  บริษัทเงินทุน ฟินันซ่า จำกัด และ ต่อมาได้เพิ่มทุนจดทะเบียนจาก 151 ล้านบาท เป็น 301
  ล้านบาท เมื่อวันที่ 29 พฤศจิกายน 2545
  เพื่อใช้เป็นแหล่งเงินสนับสนุนธุรกิจด้านวาณิชธนกิจและการลงทุนซึ่งทางกลุ่มมีความเชี่ยวชาญ
  และพัฒนาด้านบริการแก่ลูกค้าและขยายฐานลูกค้าให้กว้างขวางมากยิ่งขึ้น

  จัดตั้งบริษัทย่อยในประเทศสิงคโปร์

  เมื่อเดือนพฤศจิกายน 2545 บริษัทฯ ได้จัดตั้งบริษัท Finansa Singapore Pte Ltd. (FS)
  ซึ่งเป็นบริษัทย่อยขึ้นในประเทศสิงคโปร์ โดยมี FFM เป็นผู้ถือหุ้นในบริษัทดังกล่าวในสัดส่วนร้อยละ
  100 โดยมีวัตถุประสงค์ที่จะดำเนินธุรกิจด้านตัวแทนซื้อขายหนี้ในภูมิภาคเอเชียตะวันออกเฉียงใต้
  (Distressed Debt Trading)

ปี พ.ศ. 2546 จัดตั้งบริษัทย่อยในประเทศเคย์แมน

  เมื่อวันที่ 8 เมษายน 2546 บริษัทฯ ได้จัดตั้งบริษัท Asian Debt Trading Ltd. (ADT)
  ซึ่งเป็นบริษัทย่อยขึ้นในประเทศ Cayman
  เพื่อรองรับการทำธุรกรรมด้านการซื้อขายหนี้ในต่างประเทศ ซึ่งมีทุนจดทะเบียนทั้งสิ้น 50,000
  เหรียญสหรัฐ โดยเป็นทุนชำระแล้วจำนวน 1 เหรียญสหรัฐ และมี FFM
  เป็นผู้ถือหุ้นในบริษัทดังกล่าวในสัดส่วนร้อยละ 100

  จัดตั้งบริษัทหลักทรัพย์จัดการกองทุน

  ที่ประชุมคณะกรรมการบริษัทเมื่อ 11 กรกฎาคม 2546 ได้มีมติอนุมัติให้บริษัท ฯ
  จัดตั้งบริษัทหลักทรัพย์จัดการกองทุน (บลจ.)
  ขึ้นมาใหม่หรือเข้าซื้อบริษัทหลักทรัพย์จัดการกองทุนใด ๆ ที่จัดตั้งขึ้นแล้ว ในวงเงินไม่เกิน 100
  ล้านบาท (แล้วแต่กรณี) ในกรณีที่จะจัดตั้ง บลจ. ขึ้นใหม่จะใช้ชื่อว่า
  บริษัทหลักทรัพย์จัดการกองทุน (บลจ.) ฟินันซ่า จำกัด ซึ่งมีทุนจดทะเบียนประมาณ 100 ล้านบาท
  และบริษัท ฯ เป็นผู้ถือหุ้นใน บลจ. ดังกล่าวร้อยละ 99.99 ทั้งนี้ ภายใต้การได้รับอนุมัติจาก
  ก.ล.ต. ปัจจุบัน บริษัท ฯ อยู่ในระหว่างขออนุญาตจาก ก.ล.ต.

  จัดตั้งบริษัทย่อย

  บริษัท ฯ ได้เข้าลงทุนในบริษัท เอช ที ดอทคอม จำกัด เมื่อวันที่ 23 กรกฎาคม 2546
  โดยบริษัทย่อยมีทุนจดทะเบียน 100,000 บาท และบริษัท ฯ
  เป็นผู้ถือหุ้นในบริษัทดังกล่าวในสัดส่วนร้อยละ 99.94
  มีวัตถุประสงค์เพื่อรองรับการขยายธุรกิจในอนาคต

  เมื่อเดือน ธันวาคม 2546 บริษัทฯ ได้ขายเงินลงทุนทั้งหมดใน บริษัท เอช ที ดอทคอม จำกัด
  ให้แก่บุคคลภายนอกทั้งหมดแล้ว

  เพิ่มทุนในบริษัทย่อย

  เมื่อเดือนกรกฎาคม 2546 บริษัท ฯ ได้มีการเพิ่มทุนในบริษัทหลักทรัพย์ ฟินันซ่า จำกัด
  เพื่อรองรับการขยายตัวของธุรกิจหลักทรัพย์ จาก 200 ล้านบาท เป็น 450 ล้านบาท
  โดยการเพิ่มหุ้นใหม่จำนวน 25 ล้านหุ้น หุ้นละ 10 บาท

  เมื่อเดือนตุลาคม 2546 บริษัท ฯ ได้มีการเพิ่มทุนในบริษัทเงินทุน ฟินันซ่า จำกัด
  เพื่อรองรับการขยายตัวของธุรกิจเงินทุน จาก 301 ล้านบาท เป็น 451 ล้านบาท
  โดยการเพิ่มหุ้นใหม่จำนวน 3 ล้านหุ้น หุ้นละ 50 บาท

  เพิ่มทุนในบริษัท ฯ

  ที่ประชุมวิสามัญผู้ถือหุ้น เมื่อวันที่ 19 สิงหาคม 2546 ได้มีมติให้บริษัท ฯ เพิ่มทุนเป็น 1,100
  ล้านบาท แบ่งเป็นหุ้นสามัญ 220 ล้านหุ้น มูลค่าที่ตราไว้หุ้นละ 5 บาท
  โดยจัดสรรหุ้นเพิ่มทุนจำนวน 110
  ล้านหุ้นเพื่อรองรับการใช้สิทธิตามใบสำคัญแสดงสิทธิและมีมติให้ออกใบสำคัญแสดงสิทธิจำนวน 110
  ล้านหน่วย และจัดสรรให้แก่ผู้ถือหุ้นเดิมของบริษัท ฯ ในสัดส่วน 1 หุ้นสามัญ ต่อ 1
  หน่วยใบสำคัญแสดงสิทธิ และ จัดสรรหุ้นสามัญที่ออกใหม่จำนวน 10,000,000 หุ้น
  ให้แก่บุคคลเฉพาะเจาะจง (Private Placement) จำนวน 2 ราย ได้แก่ Morgan
  Stanley & Co. International Limited. และ Credit Suisse Singapore รายละ
  5,000,000 หุ้น

  ที่ประชุมวิสามัญผู้ถือหุ้น เมื่อวันที่ 8 มีนาคม 2547 ได้มีมติให้บริษัท ฯ เพิ่มทุนอีก 400 ล้านบาท
  โดยให้เพิ่มทุนจาก 1,100 ล้านบาท เป็น 1,500 ล้านบาท แบ่งเป็นหุ้นสามัญ 300 ล้านหุ้น
  มูลค่าที่ตราไว้หุ้นละ 5 บาท โดยให้จัดสรรหุ้นเพิ่มทุนที่ออกใหม่จำนวน 80 ล้านหุ้น
  ให้แก่บุคคลเฉพาะเจาะจง (Private Placement)

  เข้าลงทุนใน VFF

  เมื่อเดือนสิงหาคม 2546 FFM ได้เข้าลงทุนในกองทุน The Vietnam Frontier Fund
  (VFF) ในสัดส่วนร้อยละ 65 ของหุ้นทั้งหมดของ VFF รวมเป็นเงินลงทุนทั้งสิ้นประมาณ US$
  5.45 ล้าน

จัดตั้งกองทุนและบริษัทย่อยในประเทศเคย์แมน

  เมื่อวันที่ 30 ธันวาคม 2546 FFM ได้ร่วมกับ บริษัท Japan Asia Investment จำกัด
  (JAIC) และ ธนาคาร Aozora จำกัด จัดตั้งกองทุน The Asian Debt Fund, Ltd.
  (TADF) ซึ่งจดทะเบียน ณ ประเทศเคย์แมน โดย มีมูลค่าขนาดของเงินกองทุนในขั้นแรกเป็นเงิน
  US$ 22.5 ล้าน โดย FFM ได้เข้าร่วมลงทุนเป็นจำนวนเงิน US$ 5 ล้าน
  โดยมีวัตถุประสงค์ลงทุนในตราสารหนี้ และ
  สิทธิเรียกร้องภายในประเทศแถบเอเชียนอกเหนือไปจากประเทศญี่ปุ่น
  โดยในช่วงเริ่มต้นนี้จะมุ่งเน้นไปที่ประเทศไทย อินโดนีเซีย และฟิลิปปินส์

  และ เมื่อวันที่ 30 ธันวาคม 2546 ได้จัดตั้ง บริษัท ADF Management, Ltd. ซึ่งจดทะเบียน
  ณ ประเทศ เคย์แมน ซึ่งมีทุนจดทะเบียนทั้งสิ้น US$ 900 และมี FFM
  เป็นผู้ถือหุ้นในบริษัทดังกล่าวในสัดส่วนร้อยละ 66.67 โดยทำหน้าที่เป็นผู้บริหารกองทุน (Fund
  Manager) ของกองทุน TADF ดังกล่าวด้วย

2.2 ภาพรวมการประกอบธุรกิจ

บริษัท ฟินันซ่า จำกัด (มหาชน) และกลุ่มบริษัทในเครือ
ประกอบธุรกิจที่เกี่ยวกับการให้บริการที่ปรึกษาทางการเงิน
การบริหารและการลงทุนให้กับบริษัทลูกค้าที่อยู่ในประเทศไทยและประเทศอื่นๆ
ในภูมิภาคอินโดจีนแบบครบวงจร นอกเหนือจากการให้บริการเป็นที่ปรึกษาและบริหารการลงทุนแล้ว
บริษัทฯ ยังเป็นบริษัทแม่ในการให้บริการสนับสนุนแก่บริษัทย่อยและบริษัทในเครือในด้านต่างๆเช่น
การบริการและการจัดการในองค์กร การวางแผนธุรกิจและการตลาด
การจัดการและพัฒนาระบบสารสนเทศ การอบรมและพัฒนาบุคลากร รวมทั้ง
เป็นผู้ทำการศึกษาวิจัยความเป็นไปได้ของการลงทุนและวิเคราะห์ภาวะเศรษฐกิจการลงทุน
ธุรกิจของบริษัทฯ
โดยรายได้ที่เกิดจากการให้บริการดังกล่าวจะได้รับการยกเวันภาษีเงินได้ในฐานะที่เป็นกิจการสำนักงานภูมิภาค(Regional
Headquarter) (ดูรายละเอียดในข้อ 2.4 การได้รับการส่งเสริมการลงทุน)

อย่างไรก็ดีธุรกิจของบริษัทฯสามารถแบ่งจำแนกประเภทออกเป็น 4 ธุรกิจหลัก ได้แก่

  ธุรกิจที่ปรึกษาและบริหารการลงทุน ให้บริการแก่กองทุนต่างประเทศเพื่อการลงทุนโดยตรง
  (Direct Investment) ในประเทศไทย และประเทศอื่นๆ
  ในแถบอินโดจีนโดยมีนักลงทุนต่างประเทศประเภทสถาบัน (International Institution)
  เป็นผู้ลงทุน ปัจจุบัน มีกองทุนต่างประเทศจำนวน 4 กองทุนที่กลุ่มฟินันซ่าให้คำปรึกษาคือ The
  Vietnam Frontier Fund, Siam Investment Fund, Siam Investment Fund II,
  L.P. และ

  The Asian Debt Fund, Ltd. รวมทั้ง
  ให้บริการจัดการกองทุนรวมภายในประเทศที่จะออกโดยกลุ่มฟินันซ่า
  (ปัจจุบันอยู่ระหว่างการยื่นขออนุญาตจาก ก.ล.ต.)

  ธุรกิจวาณิชธนกิจ ให้บริการที่ปรึกษาทางการเงิน
  มีความเชี่ยวชาญในการเป็นที่ปรึกษาในการระดมทุน การปรับโครงสร้างหนี้โครงสร้างธุรกิจ
  การเจรจาหาพันธมิตร การควบรวมกิจการ และ Project Finance รวมทั้ง
  เป็นตัวแทนในการซื้อขายหนี้ในภูมิภาคเอเชียตะวันออกเฉียงใต้
  ปัจจุบันมีการดำเนินงานในประเทศไทย ประเทศสิงคโปร์ ประเทศอินโดนีเซีย
  และประเทศในหมู่เกาะ Cayman

  ธุรกิจหลักทรัพย์ ให้บริการที่เกี่ยวกับหลักทรัพย์ เช่น การเป็นนายหน้าซื้อขายหลักทรัพย์
  และการรับประกันการจัดจำหน่ายหลักทรัพย์ การค้าหลักทรัพย์
  ปัจจุบันมีการดำเนินงานในประเทศไทย ประเทศอินโดนีเซีย

  ธุรกิจเงินทุน ให้บริการจัดหาแหล่งเงินทุน แก่กิจการที่ต้องการขยายกิจการหรือปรับโครงสร้าง
  เพื่อสนับสนุนงานและสร้างความแข็งแกร่งของกลุ่มธุรกิจที่บริษัทในเครือดำเนินงานอยู่
  ปัจจุบันมีการดำเนินงานในประเทศไทย

ตารางสรุปภาพรวมการประกอบธุรกิจในปัจจุบันของกลุ่มฟินันซ่าสามารถแสดงได้ดังต่อไปนี้

หมายเหตุ: SIP
ไม่ได้เป็นผู้ดำเนินการหลักในธุรกิจที่ปรึกษาและบริหารการลงทุนจึงมิได้รวมไว้ในแผนภาพข้างต้น

ทั้งนี้ นอกจากธุรกิจดังกล่าวแล้วบริษัทฯ ยังมีการประกอบธุรกิจอื่นๆ เช่น
การลงทุนในสิทธิเรียกร้องประเภทหนี้สิน เช่น ตั๋วสัญญาใช้เงิน
โดยทำการซื้อสิทธิเรียกร้องประเภทดังกล่าวและขายให้กับผู้ที่มีความสนใจที่จะลงทุนต่อไป
ซึ่งโอกาสในการลงทุนประเภทนี้อาจมีลักษณะไม่ต่อเนื่องขึ้นอยู่กับจังหวะและโอกาส

กลุ่มบริษัทฟินันซ่าประกอบด้วยบริษัททั้งสิ้น 14 บริษัท โดยมีสำนักงานตัวแทน 2 แห่ง
ในประเทศเวียดนามที่เมืองฮานอยและเมืองโฮจิมิน ซิตี้ สามารถแบ่งเป็น
บริษัทที่ดำเนินการอยู่ในประเทศไทย 3 บริษัท บริษัทที่ดำเนินการอยู่ในต่างประเทศ 7 บริษัท และ
บริษัทที่ยังมิได้ดำเนินการ 4 บริษัท โดยบริษัทฯ
จะเป็นผู้กำหนดนโยบายการบริหารงานและการลงทุน สนับสนุน
ควบคุมดูแลและให้คำปรึกษาด้านแผนงานและการจัดการให้บริษัทในกลุ่ม
ดำเนินธุรกิจที่ปรึกษาและบริหารเงินลงทุน ธุรกิจหลักทรัพย์ ธุรกิจวาณิชธนกิจ และธุรกิจเงินทุน
เพื่อให้เป็นไปในทิศทางเดียวกัน ภายหลังการปรับโครงสร้าง กลุ่มฟินันซ่า
จะประกอบด้วยบริษัทย่อยและบริษัทในเครือแสดงดังภาพดังต่อไปนี้

หมายเหตุ * ปัจจุบันอยู่ระหว่างการขออนุญาตจาก ก.ล.ต.

  ** ปัจจุบัน ยังไม่ได้ประกอบธุรกิจหลัก

  *** ปัจจุบัน ยังไม่ได้เริ่มดำเนินงาน โดยจะเป็นบริษัทที่จัดตั้งขึ้นเพื่อถือหุ้น FINDO
  ในอนาคตเพื่อประโยชน์ด้านภาษี เนื่องจากประเทศ Mauritius
  มีอนุสัญญาภาษีซ้อนกับประเทศอินโดนีเซียในขณะที่ประเทศในหมู่เกาะเคย์แมนไม่มีข้อกำหนดดังกล่าว
  ทำให้ FINDO
  สามารถจ่ายเงินปันผลไปยังผู้ถือหุ้นได้โดยได้รับการยกเว้นภาษีรายได้หากมีผู้ถือหุ้นที่มีสัญชาติ
  Mauritius

รายละเอียดบริษัทในเครือฟินันซ่าโดยแบ่งกลุ่มเป็นบริษัทที่ดำเนินการอยู่และบริษัทที่ยังมิได้ดำเนินการ
มีดังนี้

บริษัทที่ดำเนินการอยู่ในประเทศไทย

1) บริษัทหลักทรัพย์ ฟินันซ่า จำกัด เป็นนิติบุคคลที่จดทะเบียนจัดตั้งขึ้นในประเทศไทย
ได้รับใบอนุญาตประกอบธุรกิจหลักทรัพย์ที่ออกโดยกระทรวงการคลังตามทะเบียนเลขที่ (2)
476/2536 ดำเนินธุรกิจหลักทรัพย์ครบทุกประเภท ได้แก่ 1) นายหน้าซื้อขายหลักทรัพย์ 2)
ค้าหลักทรัพย์ 3) ที่ปรึกษาการลงทุน และ 4) จัดจำหน่ายและรับประกันการจำหน่ายหลักทรัพย์
นอกจากนี้ FSL
ยังเป็นที่ปรึกษาทางการเงินที่ได้รับอนุญาตจากคณะกรรมการกำกับหลักทรัพย์และตลาดหลักทรัพย์
ปัจจุบัน บริษัทเป็นโบรกเกอร์หมายเลข 33 ณ วันที่ 31 ธันวาคม 2546
บริษัทมีทุนจดทะเบียนที่ชำระแล้ว จำนวน 450 ล้านบาท

2) บริษัทเงินทุน ฟินันซ่า จำกัด เดิมชื่อบริษัทเงินทุน ไพรมัส จำกัด โดยบริษัทฯ ได้เข้าซื้อหุ้นจาก
บริษัท Ford Credit International Inc. เมื่อวันที่ 1 ตุลาคม 2545
โดยได้รับอนุญาตจากกระทรวงการคลังให้ประกอบธุรกิจเงินทุนครบทั้ง 4 ประเภท ได้แก่ 1)
กิจการเงินทุนเพื่อการพาณิชย์ 2) กิจการเงินทุนเพื่อการพัฒนา 3)
กิจการเงินทุนเพื่อการจำหน่ายและการบริโภค และ 4) กิจการเงินทุนเพื่อการเคหะ
ซึ่งบริษัทฯได้ดำเนินธุรกิจให้สอดคล้องกับแนวทางการดำเนินธุรกิจโดยรวมของกลุ่มฟินันซ่า ได้แก่
การอำนวยความสะดวกให้กับนักลงทุนต่างชาติในการนำเงินเข้ามาลงทุนในประเทศไทย
การสนับสนุนด้านเครดิตให้ลูกค้าในส่วนธุรกิจวาณิชธนกิจ เป็นต้น ณ วันที่ 31 ธันวาคม 2546
บริษัทมีทุนจดทะเบียนที่ชำระแล้ว จำนวน 451 ล้านบาท

บริษัทที่ดำเนินการอยู่ในต่างประเทศ

1) Finansa Fund Management Limited เดิมชื่อ Frontier Fund Management
Limited เป็นนิติบุคคลที่จดทะเบียนจัดตั้งขึ้นในประเทศในหมู่เกาะ Cayman
บริษัทมีทุนจดทะเบียนที่ชำระแล้วเท่ากับ 20,000 เหรียญสหรัฐ โดยมีส่วนของผู้ถือหุ้น ณ วันที่ 31
ธันวาคม 2546 เท่ากับ 11,245,199 เหรียญสหรัฐ ดำเนินธุรกิจบริหารการลงทุน
และจัดการกองทุนให้แก่กองทุนต่างประเทศที่ต้องการลงทุนโดยตรงในประเทศไทยและประเทศอื่นๆ
ในแถบอินโดจีน ปัจจุบัน FFM เป็นที่ปรึกษาและบริหารกองทุนให้กับกองทุนต่างประเทศ 4 กองทุน
มีขนาดมูลค่าของกองทุนรวมทั้งสิ้น 87.15 ล้านเหรียญสหรัฐ

2) Finansa Capital Limited เป็นบริษัทเฉพาะกิจเพื่อเป็นผู้บริหารการลงทุน (Investment
Manager) แก่กองทุน SIF II จดทะเบียนจัดตั้งขึ้นในประเทศในหมู่เกาะ Cayman โดย ณ วันที่
31 ธันวาคม 2546 มีทุนจดทะเบียนที่ชำระแล้วเท่ากับ 1,000 เหรียญสหรัฐ โดยมี Capital Z
Investments, L.P. ซึ่งเป็นกองทุนที่มีขนาดประมาณ 3,000 ล้านเหรียญสหรัฐ ถือหุ้นร้อยละ 50
ABN AMRO Capital Investment Asia Limited ซึ่งเป็นบริษัทในกลุ่ม ธนาคาร ABN AMRO
ถือหุ้นร้อยละ 15 และ FFM ซึ่งเป็นบริษัทย่อยของบริษัทฯ ถือหุ้นอีกร้อยละ 35

3) Siam Investment Partner, L.P. เป็นบริษัทเฉพาะกิจเพื่อเป็นหุ้นส่วนทั่วไป(General
Partner) แก่กองทุน SIF II โดยเป็นตัวแทนในการทำนิติกรรมของหุ้นส่วนทั้งหมด
จดทะเบียนจัดตั้งขึ้นในประเทศในหมู่เกาะ Cayman โดย ณ วันที่ 31 ธันวาคม 2546
มีเงินลงทุนเท่ากับ 1,229,677 เหรียญสหรัฐ โดยมี Capital Z Investments, L.P.
ลงทุนในสัดส่วนร้อยละ 50 และ FFM ร้อยละ 50

4) PT Finansa Indonesia เป็นนิติบุคคลที่จดทะเบียนจัดตั้งขึ้นในประเทศอินโดนีเซีย
เพื่อดำเนินธุรกิจที่ปรึกษาทางการเงินและธุรกิจหลักทรัพย์ ซึ่งมีการดำเนินธุรกิจเช่นเดียวกับ FSL
ในประเทศไทย โดย ณ วันที่ 31 ธันวาคม 2546 มีทุนจดทะเบียนที่ชำระแล้วทั้งหมดจำนวน Rp.
28,000 ล้าน หรือประมาณ 2,917,022 เหรียญสหรัฐ ถือหุ้นโดย FFM ในสัดส่วนร้อยละ 85

5) Finansa Singapore Pte Ltd. เป็นนิติบุคคลที่จดทะเบียนจัดตั้งในประเทศสิงคโปร์
โดยมีวัตถุประสงค์ที่จะดำเนินธุรกิจด้านเป็นตัวแทนซื้อขายหนี้ในภูมิภาคเอเชียตะวันออกเฉียงใต้
(Distressed Debt Trading) โดย ณ วันที่ 31 ธันวาคม 2546
มีทุนจดทะเบียนที่ชำระแล้วเท่ากับ 250,000 เหรียญสิงคโปร์ หรือ ประมาณ 143,554
เหรียญสหรัฐ โดยมี FFM ซึ่งเป็นบริษัทย่อยของบริษัทฯ ถือหุ้นในสัดส่วนร้อยละ 100

6) Asian Debt Trading Ltd. เป็นนิติบุคคลที่จดทะเบียนจัดตั้งขึ้นในประเทศ Cayman
เมื่อวันที่ 8 เมษายน 2546 เพื่อรองรับการทำธุรกรรมด้านการซื้อขายหนี้ในต่างประเทศ FFM
ถือหุ้นในสัดส่วนร้อยละ 100 ณ วันที่ 31 ธันวาคม 2546 มีทุนจดทะเบียนทั้งสิ้น 50,000
เหรียญสหรัฐ โดยเป็นทุนชำระแล้วจำนวน 1 เหรียญสหรัฐ

7) ADF Management, Ltd. เป็นนิติบุคคลที่จดทะเบียนจัดตั้งขึ้นในประเทศ Cayman เมื่อวันที่
30 ธันวาคม 2546 เพื่อทำหน้าที่เป็นผู้บริหารกองทุน (Fund Manager) ของกองทุน TADF โดยมี
FFM ถือหุ้นในสัดส่วนร้อยละ 66.67 ณ วันที่ 31 ธันวาคม 2546 มีทุนจดทะเบียนทั้งสิ้น 900
เหรียญสหรัฐ ซึ่งปัจจุบันยังมิได้มีการเรียกชำระทุนจดทะเบียนแต่อย่างใด

บริษัทที่ยังมิได้ดำเนินการ

1) Finansa (Cambodia) Limited เป็นนิติบุคคลที่จดทะเบียนจัดตั้งขึ้นในประเทศกัมพูชา
โดยมีจุดประสงค์เพื่อทำการดูแลการลงทุนและทำการวิเคราะห์วิจัยที่เกี่ยวกับการลงทุนในประเทศดังกล่าว
โดยมีทุนจดทะเบียน ณ วันที่ 31 ธันวาคม 2546 จำนวน Riel 20 ล้าน หรือ ประมาณ 8,000
เหรียญสหรัฐ และบริษัทฯ ถือหุ้นในบริษัทดังกล่าวในสัดส่วนร้อยละ 100 ของทุนจดทะเบียน
ปัจจุบันยังไม่มีการประกอบธุรกิจ

2) PT Finansa (Indonesia) Holdings Limited
เป็นนิติบุคคลที่จดทะเบียนจัดตั้งขึ้นในประเทศเมอริเซียส (Mauritius) โดย ณ วันที่ 31 ธันวาคม
2546 มีทุนจดทะเบียนเท่ากับ 100,000 เหรียญสหรัฐ เป็นทุนเรียกชำระแล้วจำนวน 10,000
เหรียญสหรัฐ ถือหุ้นโดย FFM ทั้งหมดเพื่อดำเนินธุรกิจด้วยการถือหุ้นในบริษัทอื่น (Holding
Company) ปัจจุบัน บริษัทยังมิได้ดำเนินธุรกิจใดๆ

3) PT Finansa Asset Management เป็นนิติบุคคลที่จดทะเบียนจัดตั้งขึ้นในประเทศอินโดนีเซีย
โดย ณ วันที่ 31 ธันวาคม 2546 มีทุนจดทะเบียนและเรียกชำระแล้วเท่ากับ Rp. 20 ล้าน
หรือประมาณ 2,237 เหรียญสหรัฐ ถือหุ้นโดย FINDO ในสัดส่วนร้อยละ 99 ของทุนจดทะเบียน
ปัจจุบันยังมิได้ดำเนินธุรกิจใดๆ และยังไม่มีแผนในการดำเนินธุรกิจใดๆ

4) บริษัทหลักทรัพย์จัดการกองทุน ฟินันซ่า จำกัด เป็นนิติบุคคลที่จะจดทะเบียนในประเทศไทย
คาดว่าจะมีทุนจดทะเบียนประมาณ 100 ล้านบาท ปัจจุบันอยู่ในระหว่างยื่นขออนุญาตจาก ก.ล.ต.

โครงสร้างรายได้ของบริษัทฯ และบริษัทย่อย

หน่วย : ล้านบาท

+------------+----+------+------+-----+------+-----+-------+------+
| ป          | ดำ | %    | 254  |     | 2545 |     | 2546  |      |
| ระเภทรายได้ | เน | กา   | 4⁽¹⁾ |     |      |     |       |      |
|            | ินก | รถือห |      |     | ง    |     | งบตร  |      |
|            | าร | ุ้นของ | ง    |     | บตรว |     | วจสอบ |      |
|            |    | บริษัท | บตรว |     | จสอบ |     |       |      |
|            | โ  |      | จสอบ |     |      |     | (1    |      |
|            | ดย |      |      |     | (1   |     | ม.ค.  |      |
|            |    |      | (1   |     | ม.ค. |     | – 31  |      |
|            |    |      | ม.ค. |     | – 31 |     | ธ.ค.) |      |
|            |    |      | – 31 |     | ธ    |     |       |      |
|            |    |      | ธ    |     | .ค.) |     |       |      |
|            |    |      | .ค.) |     |      |     |       |      |
+------------+----+------+------+-----+------+-----+-------+------+
|            |    |      | ร    | %   | ร    | %   | รายได้ | %    |
|            |    |      | ายได้ |     | ายได้ |     |       |      |
+------------+----+------+------+-----+------+-----+-------+------+
| ธุรก        | F  | 100% | 3    | 20  | 19   | 39  | 93.   | 6.17 |
| ิจที่ปรึกษาและ | NS |      | 7.94 | .33 | 4.71 | .01 | 36⁽²⁾ |      |
| บร         |    |      |      |     |      |     |       |      |
| ิหารการลงทุน | F  |      |      |     |      |     |       |      |
|            | FM |      |      |     |      |     |       |      |
+------------+----+------+------+-----+------+-----+-------+------+
| ธุร         | F  | 99   | 9    | 51  | 10   | 20  | 2     | 1    |
| กิจวาณิชธนกิจ | SL | .99% | 5.58 | .21 | 3.13 | .66 | 50.83 | 6.58 |
|            |    |      |      |     |      |     |       |      |
|            | F  | 85%  |      |     |      |     |       |      |
|            | IN |      |      |     |      |     |       |      |
|            | DO |      |      |     |      |     |       |      |
+------------+----+------+------+-----+------+-----+-------+------+
| ธ          | F  | 99   | 2.52 | 1   | 2    | 5   | 4     | 2    |
| ุรกิจหลักทรัพย์ | SL | .99% |      | .35 | 5.11 | .03 | 53.46 | 9.98 |
+------------+----+------+------+-----+------+-----+-------+------+
| ธุรกิจเงินทุน  | FC | 99   | -    | -   | 11   | 22  | 1     | 1    |
|            |    | .97% |      |     | 4.05 | .85 | 66.20 | 0.99 |
+------------+----+------+------+-----+------+-----+-------+------+
| กำไ        | FN |      | 8.65 | 4   | 5    | 11  | 1     | 9.90 |
| รจากการขาย | S, |      |      | .63 | 5.40 | .10 | 49.76 |      |
| เงินลงทุน    | F  |      |      |     |      |     |       |      |
|            | FM |      |      |     |      |     |       |      |
+------------+----+------+------+-----+------+-----+-------+------+
| ดอกเบี้ยแล   | F  |      | -    | -   | -    | -   | 3     | 2    |
| ะเงินปันผลรับ | FM |      |      |     |      |     | 48.06 | 3.01 |
+------------+----+------+------+-----+------+-----+-------+------+
| อื่นๆ        |    |      | 4    | 22  | 6.73 | 1   | 50.   | 3.37 |
|            |    |      | 1.95 | .48 |      | .35 | 90⁽³⁾ |      |
+------------+----+------+------+-----+------+-----+-------+------+
| รวม        |    |      | 18   | 100 | 49   | 100 | 1,5   | 10   |
| รายได้ทั้งหมด |    |      | 6.64 | .00 | 9.13 | .00 | 12.57 | 0.00 |
+------------+----+------+------+-----+------+-----+-------+------+

หมายเหตุ (1) เป็นโครงสร้างรายได้ก่อนปรับโครงสร้างโดยรวมเฉพาะรายได้ของบริษัท ฯ และ
FSL เท่านั้น เนื่องจากได้มีการปรับโครงสร้างภายในสำเร็จเมื่อเดือนพฤษภาคม 2545

(2) ประกอบด้วยรายการหลัก คือ รายได้จาก VFF จำนวน 35.67 ล้านบาท จาก SIF จำนวน
20.75 ล้านบาท จาก SIF II จำนวน 36.94 ล้านบาท ที่ดำเนินการโดย FFM

(3) ประกอบด้วยรายการหลัก คือ ส่วนแบ่งกำไรตามวิธีส่วนได้เสีย 42.06 ล้านบาท
และกำไรจากอัตราแลกเปลี่ยน 3.20 ล้านบาท

โครงสร้างรายได้หลักของกลุ่มฟินันซ่าในปี 2546 มาจากธุรกิจหลักทรัพย์ในสัดส่วนร้อยละ 30
ของรายได้ทั้งหมด รองมาเป็นดอกเบี้ยและเงินปันผลรับในสัดส่วนร้อยละ 23
ธุรกิจวาณิชธนกิจคิดเป็นสัดส่วนร้อยละ 17 ธุรกิจเงินทุนในสัดส่วนร้อยละ 11
กำไรจากการขายเงินลงทุนในสัดส่วนร้อยละ 10 และธุรกิจที่ปรึกษาและบริหารการลงทุน
ซึ่งเป็นรายได้สกุลเงินเหรียญสหรัฐฯ เกือบทั้งหมดในสัดส่วนร้อยละ 6 ซึ่งในปัจจุบัน
จะเห็นได้ว่ารายได้จากธุรกิจหลักทรัพย์ซึ่งส่วนใหญ่มาจากรายได้ในการเป็นนายหน้าซื้อขายหลักทรัพย์
(Brokerage) ซึ่งเป็นรายได้หลักมีสัดส่วนที่เพิ่มมากขึ้นจากปีก่อนๆ เนื่องจาก เมื่อประมาณกลางปี
2546 FSL ได้เริ่มเปิดสำนักงานสาขาเพื่อให้บริการแก่ลูกค้า
และให้บริการซื้อขายหลักทรัพย์ผ่านระบบอินเตอร์เน็ต (Internet Trading) นอกจากนี้ บริษัทฯ
ยังมีรายได้จากการให้บริการแก่บริษัทในเครือตามการได้รับการส่งเสริมการลงทุนจาก BOI ตลอดปี
2546 ตามรายละเอียดในข้อ 2.4 การได้รับการส่งเสริมการลงทุน

3.  เป้าหมายการดำเนินธุรกิจ

กลุ่มบริษัทฟินันซ่า มีความมุ่งมั่นที่จะเป็นหนึ่งในบริษัทชั้นนำที่ให้บริการด้านที่ปรึกษาทางการเงิน
การลงทุน และจัดหาแหล่งเงินทุนแบบครบวงจร (Merchant Banking)
ซึ่งเป็นธุรกิจที่กลุ่มมีความเชี่ยวชาญ การเข้าซื้อบริษัทเงินทุน
(มีรายละเอียดในส่วนของธุรกิจเงินทุน)
จะสามารถสนับสนุนให้บริษัทฯสามารถมีบริการที่ครบวงจรได้รวดเร็วยิ่งขึ้นเนื่องจากมีแหล่งเงินทุน
ที่ช่วยสนับสนุนให้ลูกค้าสามารถดำเนินธุรกรรมได้หลากหลายยิ่งขึ้น
นอกจากนี้บริษัทฯมีเป้าหมายให้บริการทางด้านการเงินไปสู่ระดับภูมิภาคเอเชียเป็น Regional
Service ภายในระยะเวลา 3 ถึง 5 ปีข้างหน้า นอกเหนือจากประเทศอินโดนีเซีย
สิงคโปร์กัมพูชา และ เวียดนามซึ่งบริษัทฯได้มีบริษัทย่อย หรือ สำนักงานตัวแทนแล้ว
หากเศรษฐกิจของประเทศดังกล่าวมีอัตราการเจริญเติบโตที่ดีขึ้นบริษัทฯมีโอกาสที่จะขยายธุรกิจได้ทันทีเนื่องจากได้สร้างเครือข่ายความสัมพันธ์กับธุรกิจท้องถิ่นแล้ว
ในระยะสั้น บริษัทฯ มีเป้าหมายที่จะเพิ่มสัดส่วนรายได้ในลักษณะประจำ (Recurring Income)
จากธุรกิจใหม่ๆ ในประเทศไทยก่อนได้แก่ ธุรกิจนายหน้าซื้อขายหลักทรัพย์ที่บริษัทฯ
ได้เริ่มเปิดดำเนินการในเดือนพฤษภาคม 2545 และ ธุรกิจเงินทุนและค้าตราสารหนี้
ที่ได้เริ่มดำเนินการในไตรมาสที่ 4 ของปี 2545

2.4 การได้รับการส่งเสริมการลงทุน

บริษัทฯ ได้รับสิทธิและประโยชน์จากคณะกรรมการส่งเสริมการลงทุน (BOI)
มีมติอนุมัติและมีผลบังคับใช้เมื่อวันที่ 1 พฤษภาคม 2545 มีเลขที่บัตร 1394(2)/2545 ออกในวันที่
25 มิถุนายน 2545 โดยเป็นการได้รับการส่งเสริมการลงทุนสำหรับกิจการประเภท 7.9
กิจการสำนักงานภูมิภาค (Regional Headquarter)
ซึ่งบริษัทฯเป็นกิจการที่ประกอบธุรกิจทางด้านการเงินและการลงทุนในประเทศไทยบริษัทแรกที่ได้รับการส่งเสริมภายใต้กิจการประเภทนี้
รายละเอียดสิทธิประโยชน์และเงื่อนไขสำคัญจากการรับส่งเสริมการลงทุน สรุปได้ดังนี้

สิทธิและประโยชน์ที่สำคัญ

-   ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันมีมูลค่าไม่เกินจำนวนเงินลงทุนไม่รวมค่าที่ดินและทุนหมุนเวียนเป็น
    เวลา 5 ปี นับตั้งแต่วันที่มีรายได้จากการประกอบกิจการที่ได้รับการส่งเสริม โดยบริษัทฯ
    ได้เริ่มให้บริการดังกล่าวในไตรมาสที่ 4 ของปี 2545 ซึ่งมีผลทำให้ได้รับยกเว้นภาษีจนถึงปี
    2550

-   ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณเพื่อเสียภาษีเงินได้ตลอดเวลาที่ผู้ได้รับการส่งเสริมได้รับยกเว้นภาษีเงินได้

-   ได้รับอนุญาตให้นำหรือส่งเงินออกนอกราชอาณาจักรเป็นเงินตราต่างประเทศได้

  เงื่อนไขที่สำคัญ

-   รายได้ที่เกิดจากการให้บริการแก่สาขาหรือบริษัทในเครือในประเทศและต่างประเทศจะได้รับการยกเว้นภาษี*

-   อย่างน้อยรายได้ครึ่งหนึ่งของรายได้ทั้งหมดในแต่ละปีจะต้องเป็นรายได้จากต่างประเทศ

-   บุคคลผู้มีสัญชาติไทยจะต้องถือหุ้นรวมกันทั้งสิ้นไม่น้อยกว่าร้อยละ 51 ของทุนจดทะเบียน

-   ต้องมีสาขาหรือบริษัทในเครือในต่างประเทศไม่น้อยกว่า 5
    ประเทศและต้องมีศูนย์ฝึกอบรมและพัฒนาบุคลากร

-   จะต้องมีค่าใช้จ่ายในการดำเนินงานปีละไม่น้อยกว่า 50 ล้านบาท

-   จะต้องลงทุนในอสังหาริมทรัพย์ในประเทศไม่น้อยกว่า 40 ล้านบาท ภายใน 2 ปี
    นับแต่วันออกบัตรส่งเสริม

-   จะต้องดำเนินการให้ได้รับใบรับรองระบบคุณภาพตามมาตรฐาน ISO 9000 ภายใน 2 ปี
    นับแต่วันเปิดดำเนินการ มิเช่นนั้นจะถูกเพิกถอนสิทธิและประโยชน์ยกเว้นภาษีเงินได้นิติบุคคล 1
    ปี

หมายเหตุ: * ได้รับการยกเว้นภาษี
เฉพาะรายได้ที่เกิดจากการให้บริการแก่บริษัทย่อยและบริษัทในเครือมีขอบข่ายการให้บริการประกอบด้วยการบริการและการจัดการในองค์กร
การวางแผนธุรกิจและการตลาด
การศึกษาวิจัยความเป็นไปได้ของการลงทุนและวิเคราะห์ภาวะเศรษฐกิจการลงทุน
การจัดการและพัฒนาระบบสารสนเทศ การอบรมและพัฒนาบุคลากร การวิจัยและพัฒนา และ
การให้คำปรึกษาและแนะนำในการประกอบธุรกิจด้านต่างๆ